Nuwe raadgewer vir Mkhize | Maroela Media
'n Argieffoto van prof. Salim Abdool Karim en prof. Koleka Mlisana. (Foto: RAJESH JANTILAL / AFP)
Prof. Koleka Mlisana sal nou saam met prof. Marian Jacobs as medevoorsitter in die ministeriële raadgewende komitee dien nadat die epidemioloog prof. Salim Abdool Karim bedank het.
Mlisana is sedert Julie 2018 die uitvoerende bestuurder van akademiese sake, navorsing en gehaltebestuur by die Nasionale Gesondheidslaboratoriumdiens (NHLS) en word in 'n verklaring deur die departement van gesondheid as "'n vooraanstaande wetenskaplike en akademikus in eie reg" bestempel.
Mlisana is die voorsitter van die ministeriële advieskomitee se patologie-/laboratorium-subkomitee. Sy dien ook as lid van die ministeriële advieskomitee vir antimikrobiese weerstand.
Mlisana is die afgelope tien jaar, nes haar voorganger in die ministeriële advieskomitee, betrokke by navorsing oor MIV/vigs. Mlisana se navorsing fokus veral op MIV-voorkoming en sy werk saam met Karim by die sentrum vir die vigsnavorsingsprogram in Suid-Afrika.
Die departement het in die verklaring bevestig dat Karim bedank het om meer op sy navorsing oor MIV te fokus.
"Hy het dus sy bedanking as voorsitter van die ministeriële advieskomitee oor Covid-19 sowel as 'n medelid van die ministeriële advieskomitee oor entstowwe ingedien en die minister het sy bedanking aanvaar," lui die verklaring.
Karim se bedanking het reeds op 23 Maart – presies 'n jaar na sy aanstelling as voorsitter van die komitee – in werking getree.
Die departement het sy waardering vir Karim se werk oor die afgelope jaar "gedurende een van die grootste krisisse wat die mensdom in die gesig staar" uitgespreek.
"Hy het 'n gesaghebbende figuur vir soveel Suid-Afrikaners geword wat gewoond geraak het aan sy unieke vermoë om komplekse wetenskaplike konsepte in eenvoudige terme te verduidelik wat ons almal kan verstaan."
Karim weet natuurlik iets oor "die grootste krisis wat die mensdom in die gesig staar " wat hy nie mag uitlaat nie.
"More of the same". Slim "move" Abdool, slim". Kry afstand tussen jouself en diè huidige politiekgedrewe spulletjie.